CELEX: 52017JC0040
Language: hu
Date: 2017-10-31
Title: Együttes javaslat A TANÁCS HATÁROZATA az Unió által az egyrészről az Európai Unió és tagállamai, másrészről Kanada közötti stratégiai partnerségi megállapodás által létrehozott miniszteri szintű vegyes bizottságban és az együttműködési vegyes bizottságban a miniszteri szintű vegyes bizottság eljárási szabályzatának, az együttműködési vegyes bizottság hatáskörének, valamint az együttműködési vegyes bizottság által létrehozott albizottságok hatáskörének elfogadásával kapcsolatban képviselendő álláspontról

EURÓPAI BIZOTTSÁG
            Brüsszel,2017.10.31.
            JOIN(2017) 40 final
            2017/0279(NLE)
            Együttes javaslat
            A TANÁCS HATÁROZATA
            az Unió által az egyrészről az Európai Unió és tagállamai, másrészről Kanada közötti stratégiai partnerségi megállapodás által létrehozott miniszteri szintű vegyes bizottságban és az együttműködési vegyes bizottságban a miniszteri szintű vegyes bizottság eljárási szabályzatának, az együttműködési vegyes bizottság hatáskörének, valamint az együttműködési vegyes bizottság által létrehozott albizottságok hatáskörének elfogadásával kapcsolatban képviselendő álláspontról 
            
               
         
         
            
               INDOKOLÁS
            
            
               1.A JAVASLAT TÁRGYA
            
            
               E javaslat tárgya az Unió által az egyrészről az Európai Unió és tagállamai, másrészről Kanada közötti stratégiai partnerségi megállapodás által létrehozott miniszteri szintű vegyes bizottságban és az együttműködési vegyes bizottságban a miniszteri szintű vegyes bizottság eljárási szabályzatának, az együttműködési vegyes bizottság hatáskörének, valamint az együttműködési vegyes bizottság által létrehozott albizottságok hatáskörének tervezett elfogadásával kapcsolatban képviselendő álláspont meghatározásáról szóló határozat. 
            
            
               2.A JAVASLAT HÁTTERE
            
            
               2.1.Az EU–Kanada stratégiai partnerségi megállapodás
            
            
               
                  Az egyrészről az Európai Unió és tagállamai, másrészről Kanada közötti stratégiai partnerségi megállapodás (a továbbiakban: a megállapodás) célja az EU és Kanada közötti stratégiai kapcsolatok magasabb szintre emelése azáltal, hogy átfogó keretet teremt a kül- és biztonságpolitikai kérdésekben, valamint jelentős számú ágazati szakpolitikai területen folytatott együttműködéshez. A megállapodás alapját az EU és Kanada által a demokráciával, az emberi jogokkal, a békével és biztonsággal, valamint a jogállamisággal kapcsolatban osztott közös értékek és elvek alkotják, és a megállapodást úgy alakították ki, hogy intenzívebbé tegye és kiterjessze a politikai párbeszédet, továbbá közvetítse ezeket az értékeket az egész világ számára. E célok érdekében a megállapodás strukturált konzultációs mechanizmusokat alakít ki.
               
               
                  A megállapodást 2017. április 1-je óta ideiglenesen alkalmazzák.
               
            
            
               2.2.Miniszteri szintű vegyes bizottság
            
            
               A miniszteri szintű vegyes bizottságot a megállapodás 27. cikkének (2) bekezdése hozta létre.  Legfontosabb feladata, hogy áttekintse az EU és Kanada közötti általános együttműködést, valamint stratégiai iránymutatást adjon a megállapodás végrehajtásának előmozdításához, következetességet biztosítson, és a lehetséges esetekben terjessze ki annak hatályát. 
            
            
               A miniszteri szintű vegyes bizottság különösen az együttműködési vegyes bizottság éves jelentése alapján fog számot vetni az együttműködés állapotáról. Ajánlásokat tesz majd az együttműködési vegyes bizottság munkáját illetően, többek között a jövőbeli együttműködés új területeiről és az e megállapodás végrehajtása kapcsán felmerülő viták rendezéséről, a megállapodás 28. cikkének megfelelően.
            
            
               A miniszteri szintű vegyes bizottság határozatokat hozhat a megállapodás célkitűzéseinek elérése érdekében. Határozatok elfogadására azt követően fog sor kerülni, hogy a megállapodás részes Felei befejezték a saját jogszabályaik által meghatározott belső eljárásaikat.
            
            
               A miniszteri szintű vegyes bizottság a Felek képviselőiből áll, társelnökei Kanada külügyminisztere és az Unió külügyi és biztonságpolitikai főképviselője. Évente, vagy – ha a körülmények úgy kívánják – kölcsönösen megállapított időpontban ülésezik. A miniszteri szintű vegyes bizottság elfogadja eljárási szabályzatát.
            
            
               2.3.Együttműködési vegyes bizottság
            
            
               Az együttműködési vegyes bizottságot a megállapodás 27. cikkének (3) bekezdése hozta létre. Fő feladatai a következők: 
            
            
               – ajánlásokat tesz a Felek közötti együttműködés prioritásaival kapcsolatban, 
            
            
               – nyomon követi a Felek közötti stratégiai kapcsolatok fejlődését, 
            
            
               – véleményt cserél és javaslatot tesz valamennyi közös érdekű kérdésben, 
            
            
               – ajánlásokat tesz az eredményességre, nagyobb hatékonyságra és a Felek közötti szinergiák növelésére, 
            
            
               – biztosítja a megállapodás megfelelő érvényesülését, 
            
         
         
            
               – éves jelentést készít a miniszteri szintű vegyes bizottság számára a kapcsolatok állapotáról, valamint
            
            
               – albizottságokat hoz létre, hogy munkája elvégzésében segítsék. 
            
            
               Az együttműködési vegyes bizottság a két Fél képviselőiből áll, társelnökei az Unió és Kanada egy-egy vezető tisztviselője.  Évente egyszer, az Unióban és Kanadában felváltva ülésezik. Az együttműködési vegyes bizottság megállapítja saját hatáskörét. Az együttműködési vegyes bizottság kérheti a Felek közötti meglévő kétoldalú megállapodások által létrehozott bizottságokat és hasonló szerveket, hogy rendszeresen tegyenek jelentést tevékenységükről az együttműködési vegyes bizottságnak a Felek közötti kapcsolatok folyamatos és átfogó felülvizsgálatának részeként.
            
            
               2.4.A miniszteri szintű vegyes bizottság tervezett jogi aktusa
            
            
               A miniszteri szintű vegyes bizottság határozatot fogad el a miniszteri szintű vegyes bizottság eljárási szabályzatának elfogadásáról (a továbbiakban: a tervezett jogi aktus).
            
            
               A tervezett jogi aktus célja, hogy a megállapodás 27. cikke (2) bekezdése b) pontja iv. alpontjának megfelelően elfogadja a miniszteri szintű vegyes bizottság működését szabályozó eljárási szabályzatot, hogy lehetővé váljon a megállapodás végrehajtása.
            
            
               2.5.Az együttműködési vegyes bizottság tervezett jogi aktusai
            
            
               Az együttműködési vegyes bizottság elfogadja saját eljárási szabályzatát és az albizottságok eljárási szabályzatait (a továbbiakban: a tervezett jogi aktusok).
            
            
               A tervezett jogi aktusok célja, hogy a megállapodás 27. cikke (3) bekezdésének c) pontja és 27. cikke (3) bekezdése b) pontja viii. alpontjának megfelelően elfogadja az együttműködési vegyes bizottság működését szabályozó eljárási szabályzatot, valamint az együttműködési vegyes bizottság által létrehozott albizottságok eljárási szabályzatait, hogy lehetővé váljon a megállapodás végrehajtása.
            
            
               3.AZ UNIÓ ÁLTAL KÉPVISELENDŐ ÁLLÁSPONT
            
            
               Az Unió által képviselendő álláspont célja a miniszteri szintű vegyes bizottság eljárási szabályzatának, az együttműködési vegyes bizottság eljárási szabályzatának, valamint az együttműködési vegyes bizottság által létrehozott albizottságok eljárási szabályzatának elfogadása kell, hogy legyen, a megállapodás rendelkezéseinek megfelelően.
            
            
               4.JOGALAP, SZUBSZIDIARITÁS ÉS ARÁNYOSSÁG
            
            
               4.1.Eljárási jogalap
            
            
               4.1.1.Általános elvek
            
            
               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.
            
            
               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, melyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  1
               .
            
            
               4.1.2.A jelen esetre történő alkalmazás
            
            
               A miniszteri szintű vegyes bizottságot, valamint az együttműködési vegyes bizottságot és annak albizottságait az egyrészről az Európai Unió és tagállamai, másrészről Kanada közötti stratégiai partnerségi megállapodás hozta létre.
            
            
               Az e határozat mellékleteiben foglalt, a miniszteri szintű vegyes bizottság és az együttműködési vegyes bizottság által elfogadandó jogi aktusok joghatással bíró jogi aktusok. Ennek oka, hogy a megállapodás 27. cikke (2) bekezdése b) pontjának iv. és v. alpontja szerint a miniszteri szintű vegyes bizottság elfogadja saját eljárási szabályzatát és mindkét Fél jóváhagyásával határozatokat fogad el, míg a 27. cikke (3) bekezdése b) pontjának viii. alpontja és c) pontja szerint az együttműködési vegyes bizottság albizottságokat hoz létre és maga állapítja meg hatáskörét.
            
            
               A tervezett jogi aktus nem egészíti ki és nem módosítja a megállapodás intézményi keretét.
            
         
         
            
               Ezért a javasolt határozat eljárási jogalapja az EUMSZ 218. cikkének (9) bekezdése.
            
            
               4.2. Anyagi jogalap
            
            
               4.2.1.Általános elvek
            
            
               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.
            
            
               Valamely, egyidejűleg több cél elérésére irányuló vagy több elválaszthatatlan és egymáshoz viszonyítva nem járulékos jellegű összetevőt magában foglaló tervezett jogi aktus esetében az EUMSZ 218. cikkének (9) bekezdése szerinti határozat anyagi jogalapját kivételesen a különböző vonatkozó jogalapok fogják képezni.
            
            
               4.2.2.A jelen esetre történő alkalmazás
            
            
               A tervezett jogi aktus elsődleges célkitűzése és tartalma a megállapodás végrehajtásával kapcsolatos.
            
            
               A megállapodás a közös kül- és biztonságpolitika és a fejlett országokkal való technikai együttműködés területén követ célkitűzéseket és e területekről tartalmaz elemeket. A megállapodás ezen elemei elválaszthatatlanok és egymáshoz viszonyítva nem járulékos jellegűek. A megállapodás aláírásának és ideiglenes alkalmazásának jogalapja az Európai Unióról szóló szerződés (a továbbiakban: EUSZ) 37. cikke és az Európai Unió működéséről szóló szerződés (a továbbiakban: EUMSZ) 212. cikkének (1) bekezdése. 
            
            
               A tervezett jogi aktusoknak ezért ugyanezen anyagi jogi alapokon kell nyugodniuk.
            
            
               5.KÖVETKEZTETÉS
            
            
               A javasolt határozat jogalapja következésképpen az EUSZ 37. cikke és az EUMSZ 212. cikkének (1) bekezdése, összefüggésben az EUMSZ 218. cikkének (9) bekezdésével. 
            
            
               2017/0279 (NLE)
            
            
               Együttes javaslat
            
            
               A TANÁCS HATÁROZATA
            
            
               az Unió által az egyrészről az Európai Unió és tagállamai, másrészről Kanada közötti stratégiai partnerségi megállapodás által létrehozott miniszteri szintű vegyes bizottságban és az együttműködési vegyes bizottságban a miniszteri szintű vegyes bizottság eljárási szabályzatának, az együttműködési vegyes bizottság hatáskörének, valamint az együttműködési vegyes bizottság által létrehozott albizottságok hatáskörének elfogadásával kapcsolatban képviselendő álláspontról 
            
            
               AZ EURÓPAI UNIÓ TANÁCSA,
            
            
               tekintettel az Európai Unióról szóló szerződésre és különösen annak 37. cikkére,
            
            
               tekintettel az Európai Unió működéséről szóló szerződésre és különösen annak 212. cikke (1) bekezdésére, összefüggésben 218. cikke (9) bekezdésével,
            
            
               tekintettel az Európai Bizottság és az Európai Unió külügyi és biztonságpolitikai főképviselőjének javaslatára,
            
            
               mivel:
            
         
         
            
               (1)
                     Az egyrészről az Európai Unió és tagállamai, másrészről Kanada közötti stratégiai partnerségi megállapodást (a továbbiakban: megállapodás) 2016. október 30-án Brüsszelben aláírták, és 2017. április 1-je óta ideiglenesen alkalmazzák. 
            
            
               (2)
                     A megállapodás 27. cikkének (2) és (3) bekezdése miniszteri szintű vegyes bizottságot és együttműködési vegyes bizottságot hozott létre a megállapodás végrehajtásának elősegítése céljából.
            
            
               (3) 
                     A megállapodás 27. cikke (2) bekezdése b) pontjának iv. alpontja úgy rendelkezik, hogy a miniszteri szintű vegyes bizottság elfogadja saját eljárási szabályzatát, a megállapodás 27. cikke (3) bekezdésének c) pontja pedig kimondja, hogy az együttműködési vegyes bizottság maga állapítja meg hatáskörét. A 27. cikk (3) bekezdése b) pontjának viii. alpontja szerint az együttműködési vegyes bizottság albizottságokat hoz létre, hogy munkája elvégzésében segítsék.
            
            
               (4)
                     A megállapodás 27. cikke (2) bekezdése b) pontjának ii. alpontja szerint a miniszteri szintű vegyes bizottság társelnökei Kanada külügyminisztere és az Unió külügyi és biztonságpolitikai főképviselője. A megállapodás 27. cikke (3) bekezdésének c) pontja szerint az együttműködési vegyes bizottság társelnökei Kanada és az Unió egy-egy vezető tisztviselője.
            
            
               (5) 
                     A megállapodás hatékony végrehajtásának biztosítása érdekében el kell fogadni a miniszteri szintű vegyes bizottság eljárási szabályzatát, valamint az együttműködési vegyes bizottság és albizottságainak hatáskörét.
            
            
               (6) 
                     A miniszteri szintű vegyes bizottság és az együttműködési vegyes bizottság ülésén az Unió által képviselendő álláspontnak ezért a miniszteri szintű vegyes bizottság eljárási szabályzatának, illetve az együttműködési bizottság és albizottságai hatásköreinek az e határozathoz csatolt tervezetén kell alapulnia,  
            
            
            
               ELFOGADTA EZT A HATÁROZATOT:
            
            
               1. cikk
            
            
               (1)
                     Az EU–Kanada Miniszteri Szintű Vegyes Bizottság ülésén az Unió által képviselendő álláspont a miniszteri szintű vegyes bizottság eljárási szabályzatának az e határozathoz csatolt tervezetén alapul.
            
            
               (2)
                     Az EU–Kanada Együttműködési Vegyes Bizottság ülésén az Unió által képviselendő álláspont az együttműködési bizottság hatáskörének és annak albizottságai hatásköreinek az e határozathoz csatolt tervezetein alapul. 
            
            
               2. cikk
            
            
               Ennek a határozatnak a Bizottság és az Unió külügyi és biztonságpolitikai főképviselője a címzettje.
            
            
               Kelt Brüsszelben, -án/-én.
            
            
                  a Tanács részéről
            
            
                  az elnök
            
         
         
            
                  
                     (1)
                  Németország kontra Tanács, C-399/12, ECLI:EU:C:2014:2258, 61–64. pont. 
               
            
      
    ---documentbreak--- 
      
         
               EURÓPAI BIZOTTSÁG
            Brüsszel,2017.10.31.
            JOIN(2017) 40 final
            MELLÉKLETEK
            a következőhöz:
            Együttes javaslatA Tanács határozata
            az Unió által az egyrészről az Európai Unió és tagállamai, másrészről Kanada közötti stratégiai partnerségi megállapodás által létrehozott miniszteri szintű vegyes bizottságban és az együttműködési vegyes bizottságban a miniszteri szintű vegyes bizottság eljárási szabályzatának, az együttműködési vegyes bizottság hatáskörének, valamint az együttműködési vegyes bizottság által létrehozott albizottságok hatáskörének elfogadásával kapcsolatban képviselendő álláspontról 
            
               
         
         
            
               1. MELLÉKLET
            
            
            
               A miniszteri szintű vegyes bizottság eljárási szabályzata
            
            
            
               AZ EU–KANADA MINISZTERI SZINTŰ VEGYES BIZOTTSÁG, 
            
            
               tekintettel az egyrészről az Európai Unió és tagállamai, másrészről Kanada közötti stratégiai partnerségi megállapodásra (a továbbiakban: a megállapodás) és különösen annak 27. cikkére, 
            
            
               mivel:
            
            
               (1)A megállapodás 30. cikkének (2) bekezdésével összhangban a megállapodást 2017. április 1-je óta ideiglenesen alkalmazzák.
            
            
               (2)A megállapodás 27. cikke (2) bekezdése b) pontjának iv. alpontja szerint a miniszteri szintű vegyes bizottság elfogadja saját eljárási szabályzatát,
            
            
               A KÖVETKEZŐKÉPPEN HATÁROZOTT: 
            
            
               A miniszteri szintű vegyes bizottság elfogadja a mellékletben szereplő eljárási szabályzatát.
            
            
               Kelt ...-ban/-ben, ...-án/-én. 
            
            
                     
                  
                  
                     
                        az EU–Kanada Miniszteri Szintű Vegyes Bizottság részéről
                     
                     
                        a társelnökök
                     
                  
               
               MELLÉKLET 
            
            
               A miniszteri szintű vegyes bizottság eljárási szabályzata 
            
            
               Feladatok 
            
            
               1. A miniszteri szintű vegyes bizottság a következő feladatokat látja el: 
            
            
               a)az együttműködési vegyes bizottság éves jelentése alapján számot vet a kapcsolat állapotáról;  
            
            
               b)ajánlásokat tesz az együttműködési vegyes bizottság munkáját illetően, többek között a jövőbeli együttműködés új területeiről; 
            
         
         
            
               c)a megállapodás mindkét Felének jóváhagyásával határozatokat hoz;
            
            
               d)ajánlásokat tesz a megállapodás végrehajtásából származó bármely vitával kapcsolatban, a megállapodás 28. cikkének megfelelően. 
            
            
            
               Elnök, összetétel és résztvevők
            
            
               1. A miniszteri szintű vegyes bizottság társelnökei Kanada külügyminisztere és az Unió külügyi és biztonságpolitikai főképviselője.
            
            
               2. A megállapodás egyes Felei a miniszteri szintű vegyes bizottság minden egyes ülését megelőzően tájékoztatják a titkárságot küldöttségük összetételéről.
            
            
               3. A társelnökök szakértőket vagy más szervek képviselőit is meghívhatják az ülésekre, hogy azok megfigyelőként részt vegyenek vagy tájékoztatást nyújtsanak egy adott témáról.
            
            
            
               Ülések
            
            
               1. A miniszteri szintű vegyes bizottság évente, vagy – ha a körülmények úgy kívánják – kölcsönös megállapodásnak megfelelően ülésezik. Az ülésekre felváltva az Európai Unióban és Kanadában kerül sor, vagy a társelnökök által együttesen jóváhagyott bármely más helyszínen, közösen megállapított időpontban. 
            
            
               2. A miniszteri szintű vegyes bizottság ülései zárt ajtók mögött zajlanak, kivéve, ha a társelnökök – a megállapodás Feleinek jóváhagyásával – az ülés nyilvánossá tételéről határoznak. 
            
            
            
               Titkárság
            
            
               1. Az Európai Külügyi Szolgálat és a kanadai külügyminisztérium (Global Affairs Canada) egy-egy képviselője közösen gyakorolja a miniszteri szintű vegyes bizottság titkári tisztségét. A társelnököknek címzett, illetve általuk tett valamennyi releváns közleményt megküldik a titkároknak. 
            
            
               2. A titkárság biztosítja a rendszeres kapcsolattartást, többek között videokonferencia útján, a miniszteri szintű vegyes bizottság üléseit megelőzően, hogy számba vegyék a bizottság ülését megelőzően esetlegesen lezajlott tematikus párbeszédek eredményeit. E megbeszélések tartalma felkerül a miniszteri szintű vegyes bizottság ülésének napirendjére.
            
            
            
               Az ülések napirendje
            
            
               1. Az ülésnek otthont adó részes Fél titkársága összeállítja az egyes ülések tervezett napirendjét. A tervezett napirendet és a vonatkozó dokumentumokat az ülések kezdete előtt legalább 15 munkanappal megküldik a megállapodás Feleinek, kivéve, ha a körülmények nem teszik ezt lehetővé. 
            
            
               2. A napirendet a társelnökök jóváhagyják, és a miniszteri szintű vegyes bizottság minden ülés elején elfogadja azt. Amennyiben a társelnökök úgy határoznak, a tervezett napirenden kívüli pontok is napirendre vehetők.
            
            
               Miniszteri szintű együttes nyilatkozat
            
         
         
            
               1. A Felek minden ülés végén miniszteri szintű együttes nyilatkozatot fogadnak el. E nyilatkozatot nyilvánosan közzéteszik, és az a megállapodás Felei által elfogadott ajánlásokat tartalmazhat. 
            
            
               Határozatok és ajánlások 
            
            
               1. A miniszteri szintű vegyes bizottság határozatokat hozhat vagy ajánlásokat tehet a megállapodás célkitűzéseinek elérése érdekében.
            
            
               2. A miniszteri szintű vegyes bizottság határozatait és ajánlásait a megállapodás Feleinek együttes jóváhagyásával fogadják el, és megküldik azokat az EU részéről az esettől függően az Európai Bizottság Főtitkárságának, az Európai Külügyi Szolgálatnak, a tagállamok Európai Unió mellett működő Állandó Képviseleteinek, az Európai Unió Tanácsa Főtitkárságának, Kanada részéről pedig a megfelelő kanadai hatóságoknak. 
            
            
               3. Határozatok elfogadására azt követően fog sor kerülni, hogy a megállapodás részes Felei lezárták a saját jogszabályaik által meghatározott belső eljárásaikat.
            
            
               4. A miniszteri szintű vegyes bizottság által elfogadott határozatok és ajánlások két hiteles példányban készülnek, amelyeket a társelnökök aláírásukkal látnak el. 
            
            
               5. Sürgős esetben a miniszteri szintű vegyes bizottság ülésein kívül, írásbeli eljárás keretében is elfogadhatók határozatok és ajánlások. Az ilyen határozatokról és ajánlásokról tájékoztatni kell a megállapodás Feleit.
            
            
               Költségek
            
            
               1. A megállapodás egyes Felei maguk viselik a miniszteri szintű vegyes bizottság ülésein való részvételük kapcsán felmerülő személyzeti, utazási és ellátási költségeket, valamint a postai és távközlési költségeket is. 
            
            
               2. A megállapodás egyes Felei maguk viselik az üléseken való tolmácsolással és a fordítással kapcsolatban felmerülő költségeket.
            
            
               3. Az ülések megrendezésével és a dokumentumok sokszorosításával kapcsolatos költségeket az ülésnek otthont adó Fél viseli. 
            
            
               Titoktartás 
            
            
               Amennyiben a megállapodás egyik Fele bizalmasként megjelölt információkat terjeszt a miniszteri szintű vegyes bizottság elé, a másik Fél a szóban forgó információkat bizalmasként kezeli.
            
            
            
               2. MELLÉKLET
            
            
               Az együttműködési vegyes bizottság hatásköre
            
            
            
               AZ EU–KANADA EGYÜTTMŰKÖDÉSI VEGYES BIZOTTSÁG, 
            
            
               tekintettel az egyrészről az Európai Unió és tagállamai, másrészről Kanada közötti stratégiai partnerségi megállapodásra (a továbbiakban: a megállapodás) és különösen annak 27. cikkére, 
            
            
               mivel:
            
         
         
            
               (1)A megállapodás 30. cikkének (2) bekezdésével összhangban a megállapodást 2017. április 1-je óta ideiglenesen alkalmazzák.
            
            
               (2)A megállapodás 27. cikke (3) bekezdése c) pontjának értelmében az együttműködési vegyes bizottság elfogadja saját hatáskörét, 
            
            
            
               A KÖVETKEZŐKÉPPEN HATÁROZOTT: 
            
            
               Az együttműködési vegyes bizottság elfogadja a mellékletben szereplő hatáskörét.
            
            
               Kelt ...-ban/-ben, ...-án/-én. 
            
            
            
                     
                  
                  
                     
                        az EU–Kanada Együttműködési Vegyes Bizottság részéről
                     
                     
                     
                     
                        a társelnökök
                     
                  
               
               MELLÉKLET 
            
            
               Az együttműködési vegyes bizottság hatásköre 
            
            
               Feladatok 
            
            
               Az együttműködési vegyes bizottság a következő feladatokat látja el:
            
            
               a)ajánlásokat tesz a megállapodás Felei közötti együttműködés prioritásaival kapcsolatban;
            
            
               b)nyomon követi a megállapodás Felei közötti stratégiai kapcsolatok fejlődését;
            
            
               c)véleményt cserél és javaslatot tesz valamennyi közös érdekű kérdésben;
            
            
               d)ajánlásokat tesz az eredményességre, nagyobb hatékonyságra és a megállapodás Felei közötti szinergiák növelésére;
            
            
               e)biztosítja e megállapodás megfelelő érvényesülését;
            
            
               f)éves jelentést készít a miniszteri szintű vegyes bizottság számára a kapcsolatok állapotáról, amelyet a megállapodás Felei nyilvánosan közzétesznek;
            
            
               g)megfelelően foglalkozik minden, a megállapodás Felei által hozzá utalt, a megállapodás hatálya alá tartozó bármely kérdéssel;
            
            
               h)albizottságokat hoz létre, hogy munkája elvégzésében segítsék. Ezek az albizottságok azonban nem jöhetnek létre olyan területen, amelyen a megállapodás Felei közötti más megállapodás már létrehozott valamilyen szervet;
            
         
         
            
               i)megtárgyalja azokat a helyzeteket, amelyekben a megállapodás valamelyik Fele azt állítja, hogy külön megállapodással nem szabályozott területre irányuló döntéshozatali folyamatok sértették vagy sérthetik az érdekeit.
            
            
            
               Összetétel, elnök és résztvevők
            
            
               1. Az együttműködési vegyes bizottság a két Fél képviselőiből áll.
            
            
               2. Az együttműködési vegyes bizottság társelnökei az Európai Külügyi Szolgálat és a kanadai külügyminisztérium (Global Affairs Canada) egy-egy vezető tisztviselője.
            
            
               3. A megállapodás egyes Felei az együttműködési vegyes bizottság minden egyes ülését megelőzően tájékoztatják a társelnököket küldöttségük összetételéről.
            
            
               4. A társelnökök szakértőket vagy más szervek képviselőit is meghívhatják az ülésekre, hogy azok megfigyelőként részt vegyenek vagy tájékoztatást nyújtsanak egy adott témáról.
            
            
            
               Ülések
            
            
               1. Az együttműködési vegyes bizottság évente vagy közös megállapodás szerint ülésezik. A bizottság üléseit a társelnökök hívják össze. Az ülésekre felváltva az Európai Unióban és Kanadában kerül sor, közös megegyezés szerinti időpontban. A bizottság a megállapodás bármelyik Felének kérésére külön ülést tarthat. 
            
            
               2. A társelnökök jóváhagyásával az együttműködési vegyes bizottság ilyen külön üléseire kivételes esetben video- vagy telefonkonferencia útján is sor kerülhet.
            
            
               3. Az együttműködési vegyes bizottság ülései zárt ajtók mögött zajlanak, kivéve, ha a társelnökök – a megállapodás Feleinek jóváhagyásával – az ülés nyilvánossá tételéről határoznak. 
            
            
            
               Titkárság
            
            
               Az Európai Külügyi Szolgálat és a kanadai külügyminisztérium (Global Affairs Canada) egy-egy képviselője közösen gyakorolja az együttműködési vegyes bizottság titkári tisztségét. A társelnököknek címzett, illetve általuk tett valamennyi releváns közleményt megküldik a titkároknak. 
            
            
            
               Az ülések napirendje
            
            
               1. A megállapodás ülés helyét adó részes Felének titkársága a másik titkársággal egyeztetve összeállítja az egyes ülések tervezett napirendjét. A tervezett napirendet és a vonatkozó dokumentumokat az ülések kezdete előtt legalább 15 munkanappal megküldik a megállapodás Feleinek. A Felek jóváhagyásával a társelnökök szükség esetén ettől eltérő határidőt is meghatározhatnak egy adott ülés vonatkozásában. 
            
            
               2. A megállapodás bármely Fele felkérheti a titkárságot egy adott pont napirendre vételére. A tervezett napirendre felkerül minden olyan pont, amellyel kapcsolatban a titkárság az ülés napját legalább 21 munkanappal megelőzően ilyen kérést kapott.
            
            
               3. A napirendet a társelnökök jóváhagyják, és az együttműködési vegyes bizottság minden ülés elején elfogadja azt. A társelnökök jóváhagyásával a tervezett napirenden kívüli pontok is napirendre vehetők.
            
         
         
            
               4. A megállapodás Felei biztosítják a rendszeres kapcsolattartást, többek között videokonferencia útján, az együttműködési vegyes bizottság üléseit megelőzően, hogy számot vegyenek az ülést megelőzően esetlegesen lezajlott tematikus és földrajzi jellegű párbeszédekről. E megbeszélések tartalma felkerül az egyetértési vegyes bizottság ülésének napirendjére.
            
            
               Jegyzőkönyv
            
            
               1. A társelnökök minden ülésen összegzik az együttműködési vegyes bizottság által levont következtetéseket. A két titkárság e következtetések alapján jóváhagyja a jegyzőkönyv tervezetét. Az ülésnek helyet adó titkárság az ülés időpontjától számított 15 munkanapon belül javaslatot tesz a jegyzőkönyv tervezetére. 
            
            
               2. Az ülés időpontját követő 30 napon belül vagy a Felek által jóváhagyott határidőn belül a Felek jóváhagyják a tervezetet. A jegyzőkönyvtervezet Felek általi jóváhagyását követően a társelnökök a jegyzőkönyv tervezetének két eredeti példányát – kézi vagy elektronikus – aláírásukkal látják el. 
            
            
            
               Ajánlások 
            
            
               1. Az együttműködési vegyes bizottság ajánlásait a megállapodás Feleinek együttes jóváhagyásával fogadják el, és belefoglalják azokat az együttes jegyzőkönyvbe. A jegyzőkönyvet az EU részéről az esettől függően az Európai Bizottság Főtitkárságának, az Európai Külügyi Szolgálatnak, az Európai Unió Tanácsa Főtitkárságának, a tagállamok Európai Unió mellett működő Állandó Képviseleteinek, Kanada részéről pedig a megfelelő kanadai hatóságoknak küldik meg.
            
            
               2. Az együttműködési vegyes bizottság a megállapodás végrehajtásából származó vitákkal kapcsolatban ajánlásokat tesz. Az ilyen ajánlásokat a megállapodás 28. cikkének megfelelően teszik.
            
            
               Éves jelentés a miniszteri szintű vegyes bizottság számára
            
            
               1. A titkárság gondoskodik arról, hogy elkészüljön a kapcsolatok helyzetéről szóló éves jelentés, és azt legalább 15 munkanappal az együttműködési vegyes bizottság ülését megelőzően továbbítsák a megállapodás Feleinek.
            
            
               2.  Az együttműködési vegyes bizottság jóváhagyja a miniszteri szintű vegyes bizottságnak benyújtandó éves jelentést. A jelentést ezt követően nyilvánosságra hozzák. 
            
            
               Költségek
            
            
               1. A megállapodás egyes Felei maguk viselik az együttműködési vegyes bizottság ülésein való részvételük kapcsán felmerülő személyzeti, utazási és ellátási költségeket, valamint a postai és távközlési költségeket is. 
            
            
               2. A megállapodás egyes Felei maguk viselik az üléseken való tolmácsolással és a fordítással kapcsolatban felmerülő költségeket.
            
            
               3. Az ülések megrendezésével és a dokumentumok sokszorosításával kapcsolatos költségeket az ülésnek otthont adó Fél viseli. 
            
            
               Albizottságok létrehozása
            
            
               1. Az együttműködési vegyes bizottság albizottságokat hozhat létre, hogy munkája elvégzésében segítsék. Az albizottságok minden egyes ülésüket követően jelentést tesznek az együttműködési vegyes bizottságnak, és ezek az albizottságok nem jöhetnek létre olyan területen, amelyen a megállapodás Felei közötti más megállapodás már létrehozott valamilyen szervet.   
            
            
               2. Az együttműködési vegyes bizottság megszüntethet bármely létező albizottságot, meghatározhatja vagy módosíthatja a hatáskörüket, illetve újabb albizottságokat hozhat létre. 
            
            
               Titoktartás 
            
            
               Amennyiben a megállapodás egyik Fele bizalmasként megjelölt információkat terjeszt az együttműködési vegyes bizottság elé, a másik Fél a szóban forgó információkat bizalmasként kezeli.
            
         
         
            
               3. MELLÉKLET
            
            
               AZ EU–KANADA EGYÜTTMŰKÖDÉSI VEGYES BIZOTTSÁG
            
            
            
               Albizottságok és hatásköreik
            
            
               AZ EU–KANADA EGYÜTTMŰKÖDÉSI VEGYES BIZOTTSÁG,
            
            
               tekintettel egyrészről az Európai Unió és tagállamai, másrészről Kanada közötti stratégiai partnerségi megállapodásra (a továbbiakban: a megállapodás) és különösen annak 27. cikke (3) bekezdése b) pontjának viii. alpontjára és 28. cikkének (2) bekezdésére, valamint az együttműködési vegyes bizottság hatáskörére,
            
            
               mivel:
            
            
               (1)A megállapodás hatálya alá tartozó kulcsfontosságú területen folytatott szakértői megbeszélések elősegítése érdekében az együttműködési vegyes bizottság albizottságokat hozhat létre,
            
            
            
               A KÖVETKEZŐKÉPPEN HATÁROZOTT:
            
            
            
               Bármely jövőbeli albizottság hatásköreit a mellékletnek megfelelően határozzák meg. 
            
            
               Kelt ...-ban/-ben.
            
            
            
               az EU–Kanada Együttműködési Vegyes Bizottság részéről
            
            
            
               a társelnökök
               
            
               MELLÉKLET  
            
            
               A stratégiai partnerségi megállapodás által létrehozott együttműködési vegyes bizottság albizottságainak hatásköre 
            
            
               Feladatok
            
         
         
            
               1. Az együttműködési vegyes bizottság albizottságai (a továbbiakban: albizottságok) a megállapodás végrehajtásáról egyeztethetnek a megállapodás hatálya alá tartozó területeken. Emellett megvitathatják a kétoldalú együttműködés vonatkozó területeivel kapcsolatos témákat vagy konkrét projekteket is, ideértve a megállapodás értelmezését is. 
            
            
               2. Az albizottságok az együttműködési vegyes bizottság felügyelete mellett működnek. Az albizottságok minden ülés után 20 munkanapon belül jelentést tesznek, és továbbítják az ülés jegyzőkönyvét, valamint következtetéseiket az együttműködési vegyes bizottság társelnökeinek.
            
            
               Összetétel és résztvevők
            
            
               1. Az albizottságok a két Fél képviselőiből állnak.
            
            
               2. Az albizottságok az üléseikre szakértőket hívhatnak meg, és meghallgathatják őket a konkrét napirendi pontokkal kapcsolatban.
            
            
               3. Az albizottságok társelnökeit a megállapodás Felei adják.
            
            
            
               Titkárság
            
            
               Az egyes albizottságok maguk döntenek a titkársági feladatok kiosztásáról annak érdekében, hogy biztosítsák a jelentések együttműködési vegyes bizottságnak való, időben történő megküldését.
            
            
            
               Ülések
            
            
               1. Az albizottságok a körülmények által megkívánt időben üléseznek, a megállapodás valamely Felének írásbeli kérése alapján. Minden ülésre a megállapodás Felei által közösen elfogadott időben és helyen kerül sor. Az ülések videokonferencia keretében is lefolytathatók.
            
            
               2. Az albizottságok ülései zárt ajtók mögött zajlanak, kivéve, ha a társelnökök – a megállapodás Feleinek egyetértésével – az ülés nyilvánossá tételéről határoznak. 
            
            
            
               Az ülések napirendje
            
            
               A megállapodás Felei együttesen hagyják jóvá az albizottságok üléseinek napirendjét. 
            
            
            
               Jegyzőkönyv
            
            
               A megállapodás Felei együttesen készítik el az albizottságok üléseinek jegyzőkönyvtervezeteit.